
ԿԱԹՈՂԻԿՈՍԱԿԱՆ ՓՈԽԱՆՈՐԴԻ ՊԱՏԳԱՄ
 
                       						«Փա՜ռք քեզ, Աստուած, փա՜ռք քեզ. 
ամեն բանի համար, Տէ՜ր, փա՜ռք քեզ»

Սիրեցեա՛լ հայորդիներ,
ՄԵՐ ԵԿԵՂԵՑԻՆ…
Կիպրոսի Հայոց Թեմի նոր լրաբերի առաջին թիւով հայ քրիս-տոնէական ջերմ զգացումով կ՚ողջունենք բոլորդ։
Ազգային Առաջնորդարանին ճամբով մեր հաւաքական կեանքին հայելին հանդիսանալու կոչուած է ՄԵՐ ԵԿԵՂԵՑԻՆ, որովհետեւ մենք բոլորս կը պատկանինք նո՛յն եւ մէ՛կ Եկեղեցւոյ եւ մեր Տիրոջ՝ Յիսուս Քրիստոսի կողմէ կը հրաւիրուինք եկեղեցի՛ դառնալու, երբ ան կը հաս-տատէ. «Ուր որ երկու կամ երեք հոգի հաւաքուին իմ անունովս, ես հոն եմ՝ անոնց միջեւ» (Աւետարան ըստ Մատթէոսի 18.20)։ 
Ն.Ս.Օ.Տ.Տ. Արամ Ա. Վեհափառ Հայրապետին կողմէ Կիպրահա-յութեան Կաթողիկոսական Փոխանորդ նշանակուելէ ետք, 3 Սեպտեմբեր 2014-էն ի վեր ձեզի հետ կը գտնուիմ եւ կը փորձեմ միասնաբար արձագանգել Հայ Եկեղեցւոյ Երեկոյեան Ժամերգութենէն քաղուած Ս. Յովհան Ոսկեբերան Հայրապետի (347–407) երախտագիտական այս աղօթքին՝ «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»։
Հայ հաւատացեալին մաքուր շրթները միշտ շնորհակալութիւն պէտք է յայտնեն Աստուծոյ, որովհետեւ որպէս հաւատացեալներու խումբ կոչուած ենք հետեւեալները դառնալու.
Առաջին, աղօթող եկեղեցի։ Այս մէկը հաւաքակաբար կը ցոլացնենք, երբ ամեն կիրակի ճիշդ ժամուն եկեղեցի կու գանք, սկիզբէն մինչեւ վերջ եկեղեցի կը մնանք, երգչախումբին հետ երգելով կը մասնակցինք սուրբ պատարագին եւ սուրբ հաղորդութիւն կը ստանանք։
Երկրորդ, մասնակցող եկեղեցի։ Աստուած իւրաքանչիւրս զանա-զան շնորհներով օժտած է եւ մենք զանոնք պէտք է ուրախութեամբ բաժնենք եկեղեցւոյ մէջ եւ եկեղեցիէն դուրս՝ մեր ընտանեկան, ընկերային, ազգային եւ համամարդկային յարաբերութիւններու ընթացքին։ 
Երրորդ, փառք տուող եկեղեցի։ Աստուծոյ եւ իրարու շնորհա-կալութիւն յայտնելը մեր սիրտը երախտագիտութեամբ կը լեցնէ եւ մեր կեանքը կը քաղցրացնէ։ Միայն երբ նեղութենէ մը դուրս ելլենք՝ «Փառք Աստուծոյ» չ՚ըսենք. այլ ամեն օր եւ ամեն բանի համար շնորհակալութիւն յայտնող լայն սիրտ ունենանք։
Ամեն անգամ երբ «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» աղօթենք, անդրադառնանք երկու հիմնական երեւոյթներու.
Առաջին, Կիպրոսը հարուածած տնտեսական տագնապը տակաւին կը յամենայ։ Սակայն, կեանքը կը շարունակուի եւ մենք քիչով ապրիլ եւ նեղ պայմաններու մէջ անգամ մեր եկեղեցւոյ կարիքներուն բաժին հանել սորվինք այս փորձառութենէն։
Երկրորդ, 1915 տարին Հայկական Ցեղասպանութեան 100-ամեակն է եւ պարտաւոր ենք մեր նահատակներուն սրբազան կտակին հաւատարիմ մնալ։
Մասնակցինք մեր հաւաքական կեանքին՝ աղօթքով եւ գործով ու այն ատեն Աստուած մեզ իր օրհնութեամբ պիտի հովանաւորէ եւ մեզ շնոր-հակալական զգացումով լիացնէ։

